Ռենե Անժելիլ

**Ռենե Անժելիլ** (), կանադացի երաժշտական պրոդյուսեր, տաղանդներ բացահայտող մենեջեր և երգիչ։ Նա աշխարհահռչակ երգչուհի Սելին Դիոնի պրոդյուսերն ու ամուսինն էր։

## Վաղ կյանք
Անժելիլը ծնվել է Կանադայի Քվեբեկ նահանգի Մոնրեալ քաղաքում, սիրիացի ծագմամբ հոր և լիբանանցի մոր ընտանիքում։ Նրա հայրը՝ Ժոզեֆ Անժելիլը ծնվել էր Դամասկոսից Կանադա տեղափոխված  և Մոնրեալում հաստատված սիրիական, իսկ մայրը՝ Ալիս Սառան, Մոնրեալ գաղթած լիբանանյան ընտանիքում։ Ընտանիքի երկու որդիներից Ռենեն ավագն էր։ Նրա եղբայր Անդրեն ծնվել է 1945 թվականին։ Անժելիլը սովորել է Օտրեմոնի Սեն Վիետուր ավագ դպրոցում, ապա Մոնրեալի Անդրե-Գրազե քոլեջում։

## Կարիերա
Անժելիլն իր կարիերան սկսել է  1961 թվականին, Մոնրեալում, որպես փոփ երգիչ: Նա ստեղծել է «Les Baronets» փոփ ռոք խումբ՝ իր մանկության ընկերներ Պիեռ Լաբելի և Ժան Բոլնի հետ։ «Les Baronets»-ն ունեցել է որոշ հիթեր 1960-ականներին, հիմնականում թարգմանվել են անգլերեն լեզվով փոփ հիթեր Միացյալ Թագավորությունից կամ Միացյալ Նահանգներից, օրինակ՝ «C'est fou, mais c'est tout» 1964 թվականին (Բիթլզի «Hold Me Tight» երգի թարգմանությունը): 1972 թվականին խմբի լուծարումից հետո Անժելիլը և իր լավագույն ընկեր Գայ Կլուտյեն սկսեցին զբաղվել արտիստների մենեջմենթով։ Նրանք միասին ղեկավարել են երկու հաջողակ քվեբեկցի երգիչներ Ռենե Սիմարի և Ժինետ Ռենոյի կարիերաները, ի թիվս այն ժամանակվա բազմաթիվ այլ փոփ աստղերի: Նրանք բաժանվեցին 1981 թվականին՝ դառնալով առանձին մենեջերներ: 1981 թվականին (Ժինետի մենեջերի պաշտոնից ազատվելուց և իրավաբանական դպրոցը շարունակելու համար երաժշտական բիզնեսից հրաժարվելուց շատ չանցած), Ռենեն լսեց Սելին Դիոնի դեմո ժապավենը։ Այդ ժամանակ նա համարվում էր նրա ալբոմի պոտենցիալ պրոդյուսերը։ Շուտով նա ձեռնարկեց ալբոմի թողարկումը։  Նա շարունակեց աշխատել որպես երգչուհու մենեջեր մինչև 2014 թվականի հունիսը, երբ հեռացավ, քանի որ քաղցկեղ ուներ։ 2012 թվականին Անժելիլը դարձել է Մոնրեալի նշանավոր «Շվարց» սննդի ցանցի մի քանի սեփականատերերից մեկը։ Նա նաև ժամանակ առ ժամանակ դերեր է կատարել կինոյում և հեռուստատեսությունում։

## Անձնական կյանք
thumb|Սելին Դիոնը և Անժելիլը 2012 թվականին|alt=
1966 թվականին Անժելիլն ամուսնացավ իր առաջին կնոջ՝ Դենիզ Դուկեի հետ։ Նրանց որդին՝ Պատրիկը, ծնվել է 1968 թվականին, իսկ նրանք ամուսնալուծվել են 1972 թվականին։ 1974 թվականին նա ամուսնանում է երկրորդ անգամ՝ երգչուհի Աննա Ռենիի հետ։ Նրանք ունենում են երկու երեխա՝ Ժան Պիեռ (1974 թ․) և Աննա Մարի (1977 թ․), ապա ամուսնալուծվում 1986 թվականին։ Անժելիլի դուստր Աննա Մարին 2000 թվականին ամուսնանում է  երգիչ Մարկ Դյուպրեի հետ։
Երբ երաժշտական պրոդյուսերի մասնագիտությունից հրաժարված Անժելիլին ուղարկում են այն ժամանակ դեռ 12-ամյա Սելին Դիոնի ձայներիզը, հայտնի պրոդյուսերը որոշում է վերադառնալ նախկին մասնագիտությանը և աղջկան հրավիրում է Քվեբեկ՝ լսումների։ Նա սկսում է զբաղվել աղջկա երաժշտական կարիերայով, նրան մոր հետ տանելով համերգային շրջագայությունների Կանադայով մեկ, ապա Ճապոնիա և Եվրոպա։ 1981 թվականին Անժելիլը գրավադրում է իր տունը՝ Սելին Դիոնի առաջին ալբոմի թողարկումը ֆինանսավորելու համար։ Անձնական հարաբերությունները Դիոնն ու Անժելիլը սկսել են 1988 թվականին, երբ աղջիկը 20 տարեկան էր։ Նրանց առաջին ժամադրությունը կայացավ 1988 թվականի ապրիլի 30-ին, երբ Սելինը հաղթել էր Եվրատեսիլ երգի մրցույթում։ Սելինի մայրը կտրականապես դեմ էր այդ միությանը նրանց 26-ամյա տարիքային տարբերության և Անժելիլի նախորդ անհաջող ամուսնությունների պատճառով: Այնուամենայնիվ, նա ի վերջո զիջում է, քանի որ ընտանիքի մեծ մասը աջակցում էր զույգին: Նրանք ամուսնացան Մոնրեալի Աստվածամոր տաճարում 1994 թվականի դեկտեմբերի 17-ին՝ հարսանեկան շքեղ արարողությամբ։ Հարսանիքը ուղիղ հեռարձակվում էր կանադական հեռուստատեսությամբ։ Այն բանից հետո, երբ 1999 թվականին Անժելիլի մոտ կոկորդի քաղցկեղ ախտորոշվեց, և մինչ ճառագայթային բուժումը սկսելը, զույգը դիմեց արտամարմնային բեղմնավորման: Նրանց ջանքերը հաջողությամբ պսակվեցին։ Նրանց որդին՝ Ռենե-Շառլ Անժելիլը ծնվել է 2001 թվականի հունվարի 25-ին։ Դիոնը 2009 թվականին կորցրեց երկրորդ երեխային, այնուհետև 2010 թվականի հոկտեմբերի 23-ին ծնվեցին նրանց երկվորյակ տղաները: Տղաներին անվանեցին Էդդի՝ ի պատիվ Էդդի Մարնեի, ով Դիոնի առաջին հինգ ալբոմների պրոդյուսերն էր, և Նելսոն՝ Հարավային Աֆրիկայի նախկին նախագահ Նելսոն Մանդելայի անունով։ Անժելիլը և Դիոնը հոկեյի Մոնրեալ Կանադիենս թիմի մեծ երկրպագուներ էին և Կոլորադո Էվելանշի նախկին նախագահ և գլխավոր մենեջեր Պիեռ Լակրուայի լավ ընկերներն էին։ Մոնրեալի «Jubilation» երգչախմբի հիմնադիր Թրևոր Փեյնն ասել է, որ կուլիսներում, լայն հանրության աչքից հեռու, զույգն ամենաբարի, ամենաանկեղծ գերաստղերն էին, որոնց ինքը երբևէ ճանաչել է իր ողջ կարիերայի ընթացքում։

### Զրպարտության հայց
2001 թվականին Անժելիլը և Դիոնը զրպարտության համար 5 միլիոն դոլարի հայց ներկայացրեցին Քվեբեկի Allô Vedettes տաբլոիդի դեմ, որը պնդում էր, որ զույգը 5001 դոլար է վճարել Լաս Վեգասի «Կեսարի պալատի» լողավազանը վարձելու համար, որպեսզի Դիոնը կարողանա մերկ արևայրուք ընդունել, իսկ Անժելիլը՝ մերկ լողանալ ու սուզվել: Զույգը կտրականապես հերքել է այդ պնդումը։

## Մոլախաղ
Անժելիլը մոլի պոկեր խաղացող էր և 2005 թվականի պոկերի չեմպիոնների  համաշխարհային շարքի մրցաշարում որակավորվել էր և գումար շահած ավարտել 2007 թվականին Mirage Poker Showdown-ը որը բարձր խաղադրույքներով մրցաշարերի շարք էր: Խոսվում էր նաև, որ Անժելիլը մոլի խաղամոլ է նաև պոկերի սեղանից հեռու: Ասում են, որ նա շաբաթական ավելի քան 1 միլիոն դոլար է խաղացել Լաս Վեգասի Կեսարի պալատում և նույնքան էլ վարկային գիծ պահել է Բելաջոյում։ 2007 թվականին կազինոյի գործադիր տնօրեն և Լաս Վեգասի նախկին քաղաքապետ Ջան Ջոնսը պնդել է, որ Անժելիլը շաբաթական 1 միլիոն դոլար է խաղում, բայց ավելի ուշ նա հրաժարվել է այդ հայտարարությունից: Ավելի ուշ Կեսարի պալատն Անժելիլի թույլտվությամբ հրապարակել է Անգելիլի մոլախաղային պարտությունների և շահումների մասին։

## Հետագա կյանք, հիվանդություն և մահ
1991 թվականին, 49 տարեկան հասակում Անժելիլը սրտի կաթված է ստանում։ 1999 թվականին նրա մոտ ախտորոշվում է կոկորդի քաղցկեղ և բուժումից հետո լիովին ապաքինվում է։ Simple Plan երաժշտական խմբի «Save You» երգի տեսահոլովակում նա հանդես է գալիս որպես քաղցկեղից փրկված։  2009 թվականին Անժելիլը ենթարկվել է սրտի հետ կապված պլանավորված բժշկական միջամտության՝ զարկերակների խցանման դեմ պայքարելու համար։

2013 թվականի դեկտեմբերին Անժելիլը կոկորդի քաղցկեղի վիրահատության է ենթարկվում։  2014 թվականի հունիսին Անժելիլն առողջության վրա կենտրոնանալու համար հեռանում է Դիոնի մենեջերի պաշտոնից, բայց դեռևս ներգրավված էր նրա կարիերայի հետ կապված բիզնես որոշումների մեջ։  2015 թվականի սեպտեմբերին Դիոնը հայտարարում է, որ Անժելիլի քաղցկեղը նորից գլուխ է բարձրացրել և որ նրան «հաշված ամիսներ է մնացել ապրելու»։  Անժելիլը մահացել է 2016 թվականի հունվարի 14-ին, կոկորդի քաղցկեղից, 73 տարեկանում։ Հունվարի 22-ին Քվեբեկ նահանգը կառավարական մակարդակով կազմակերպեց Ռենե Անժելիլի հոգեհանգիստը Մոնրեալի Աստվածամոր տաճարում։ Հուղարկավորվել է Նոտր Դամ դե Նեյգ գերեզմանատանը։
Անժելիլի մահից հետո Դիոնը դարձավ նրա կառավարման և պրոդյուսերական ընկերությունների, այդ թվում՝ «CDA Productions»-ի և «Les Productions Feeling»-ի միակ սեփականատերը և նախագահը։

## Ժառանգություն և պարգևներ
*1987 և 1988 թվականներ- Տարվա մենեջերի «Ֆելիքս» մրցանակ։
*2009 թվականի հունիս-Քվեբեկի ազգային շքանշան և ասպետի կոչում։ 
*2018 թվականի հուլիս-Կանադայի շքանշան։ 
*2016 թվականի հունվարի 22- Մոնրեալի Աստվածամոր տաճարում տեղի ունեցող Անժելիլի հոգեհանգստի արարողության օրը Քվեբեկի և Մոնրեալի կառավարական շենքերի պետական դրոշները կիսով չափ խոնարհվել են։
*2016 թվականի փետրվարի 15-Գրեմմի մրցանակ՝ ամենամյա «In Memoriam» հիշատակի մրցանակաբաշխության ժամանակ։
*2021 թվականի մայիսի 14-ին շվեյցարացի աստղագետ Միշել Օրին իր հայտնաբերած աստերոիդը կոչել է 241364 Reneangelil՝ ի պատիվ Ռենե Անժելիլի։

## Մեդիայի այլ ձևերում
*2008 թվականի հուլիսին Անժելիլը հրավիրվեց հեռուստատեսային «Ակադեմիայի աստղը» իրապատում-շոու և ստանձնեց չորրորդ եթերաշրջանի գեղարվեստական գլխավոր տնօրենի դերը։ Նա գլխավոր դերը ստանձնել է շոուի երկու առանձին թողարկումներում՝ 2009 և 2012 թվականներին:
*2008 թվականին դերասան Էնրիկո Կոլանտոնին հրավիրել է Անժելիլին խաղալու Սելին Դիոնին նվիրված «Céline» հեռուստատեսային կենսագրական ֆիլմում։

## Ծանոթագրություններ

## Արտաքին հղումներ
*
*

Կատեգորիա:«Գրեմմի» մրցանակի դափնեկիրներ
Կատեգորիա:Երաժշտական պրոդյուսերներ
Կատեգորիա:Կանադացի երգիչներ